### Beslutning

Godkendt, med bemærkning om at Raklev skoleområdet og Sognegård tilpasses.

### Sagsfremstilling

## Resume og sagens baggrund

Som led i det aktuelle arbejde med at revidere kommuneplanen indgår en række forslag til justeringer af udlagte rammeområder mv. som det vil være hensigtsmæssigt, at Udvalget er gjort bekendt med inden det færdige kommuneplanforslag fremlægges til politisk behandling. Sagen lægger op til, at Udvalget drøfter og beslutter, om administrationen kan arbejde videre med de fremlagte justeringer til Forslag til Kommuneplan 2025.

## Indstillinger

Chefen for Plan, Byg og Miljø indstiller, at Udvalget tilslutter sig, at der arbejdes videre med de fremlagte justeringer af rammebestemmelser med henblik på at lade dem indgå i det kommende Forslag til Kommuneplan 2025.

## Behandling

Teknik- og Miljøudvalget.

## Sagsfremstilling

Administrationen er aktuelt i gang med at revidere Kommuneplan 2021 frem med sigte mod, at Kommunalbestyrelsen kan vedtage en ny Kommuneplan 2025 inden udgangen af året. Som det blev præsenteret for Udvalget i maj 2024, vil en række temaer særligt være i fokus, mens der på andre områder vil der være tale om ajourføring af gældende grundlag. Derudover omhandler revisionen en række justeringer samt tekniske rettelser af kommuneplanen, fx til indholdet i retningslinjer og rammebestemmelser.

De tre hovedtemaer omhandler boligudvikling, erhvervsudvikling og "vand på tværs". Kommunalbestyrelsen har afholdt temamøder om de to først nævnte temaer i oktober og november 2024, mens Teknik- og Miljøudvalget har drøftet sidstnævnte i januar 2025.

Under revisionsarbejdet er administrationen blevet opmærksom på nogle rammeområder, hvor der kan være grund til henholdsvis at:

1. Udvide en eksisterende rammeafgrænsning
2. Udlægge et nyt rammeområde i landzone
3. Ændre anvendelsen af eksisterende rammeområde

Nedenfor redegøres for de arealer som administrationen på nuværende tidspunkt lægger op til indgår med justeringer i [adresse] 2025. Vedlagte bilag 1 indeholder kortudsnit af de enkelte rammeområder.

Ad 1)

* *Udvidelse af gældende ramme for [adresse] (jf. fig. 2a og 2b)*Reersø Camping har anmodet kommunen om, at den gældende kommuneplanramme udvides, så der planmæssigt skabes grundlag for at udvikle campingpladsen med forskellige campingfaciliter, parkeringsareal mv. der har til hensigt at styrke pladsens tilbud for de besøgende. Campingpladsens er placeret i landzone, i tilknytning til [adresse] by, og derfor kan en udvidelse kun ske mod vest.

At udvide en campingplads skal have ophæng i kommunens turistpolitiske redegørelse.
 Administrationen er undervejs med at ajourføre redegørelsen, der vil blive fremlagt  sammen med kommuneplanforslaget. Her er der fokus på at videreudvikle  kystferieturismen og styrke behovet for faciliteter, der imødekommer efterspørgslen på  natur- og outdooroplevelser.

Der er nogle væsentlige opmærksomhedspunkter til ønsket om udvidelse, som har  betydning for beslutningsgrundlaget: Arealet ligger inden for Kystnærhedszonen, hvorfor  et nyt arealudlæg forudsætter en særlig planlægningsmæssig eller funktionel  begrundelse. Arealet er tillige omfattet af landskabelige- og ikke uvæsentlige  kulturmiljømæssige interesser.

* *Udvidelse af gældende ramme for Falkenhøj, Sæby (jf. fig. 3a og 3b)*

Falkenhøj på [adresse] ved [adresse] har indrettet konferencefaciliteter på  ejendommen. En udvidelse af det gældende rammeområde vil understøtte og afgrænse  aktiviteterne på ejendommen.

Ad 2)

* *Udlæg af nyt rammeområde til Kaldred Put & Take (jf. fig. 4a og 4b)*

Kaldred Put & Take i tilknytning til sommerhusområde og råstofgraveområde i Kaldred  ønsker at udvikle deres rekreative aktiviteter i området med flere faciliteter til de  besøgende til put & take søen, herunder fx shelters og bålpladser. For at understøtte og  afgrænse aktiviteterne vil det være hensigtsmæssigt at udlægge et rammeområde til  rekreative formål.

Ligesom [adresse] ligger Kaldred Put & Take i Kystnærhedszone.

Ad 3)

* *Ændret arealanvendelse af boligområde i [adresse] til rekreativ bynatur (jf. fig. 5a, 5b og 5c)*

Der er tale om et areal der aktuelt er udlagt til boligformål, men som på grund af  arkæologiske interesser mv. ikke kan realiseres som boligområde. Teknik- og  Miljøudvalget besluttede i februar 2025 at give opbakning til et få-det-fixet projekt, der  skal skabe bynatur i området.

Som konsekvens heraf bør anvendelsen af rammeområdet ændres fra boligområde til  rekreativt område.

* *Offentlige bygninger, der er solgt til andet formål (jf. fig. 6 og 7)*

[adresse] og tidl. [adresse] er eksempler på offentlige bygninger der er blevet  solgt til nye formål. Som konsekvens heraf ændres anvendelsen af rammeområdet for de  pågældende og lignende ejendomme fra offentlige formål til boligformål.

* *Ny Gørlev svømmehal (Budget 2025) (jf. fig. 8)*

  Hvis Kommunalbestyrelsen på mødet i marts beslutter at arbejde videre med en mulig  placering af en ny svømmehal i Gørlev vil det være relevant at ændre anvendelsen af det  pågældende rammeområde fra Blandet bolig og erhverv til Offentlige formål.

* *Potentiel udvidelse af [adresse] og P-plads (jf. fig. 9)*

Som følge af det planlagte hotelbyggeri øst for [adresse] er der behov for at udlægge  areal til parkering samt potentiel udvidelse af [adresse] mod vest. Det er derfor relevant  at ændre anvendelsen af en del af rammeområdet fra boligformål til offentlige formål.

## Økonomiske konsekvenser

Ingen.